Politiets helikoptertjeneste

Politiets helikoptertjeneste er en avdeling i Oslo politidistrikt, og inngår i politi- og lensmannsetatens nasjonale bistandsressurser ved siden av Beredskapstroppen, Bombegruppen, Den Kongelige Politieskorte og Krise- og gisselforhandlertjenesten.

Tjenesten hadde tidligere base på Oslo lufthavn, men flyttet til Politiets nasjonale beredskapssenter i september 2020.

Avdelingen har tre helikoptre av typen Leonardo AW169, der det ene er en backupmaskin.

Fra 1. mai 2020 leier politiet ytterligere et AW169-helikopter fra Airlift på en times beredskap fra Tromsø lufthavn til støtte for Troms, Nordland og Finnmark politidistrikter.

Flymaskiner
De tre AW169-maskinene er:

 LN-ORA (serienummer 69089), levert i juni 2019
 LN-ORB (serienummer 69094), levert i juni 2019
 LN-ORC (serienummer 69096), levert i oktober 2019

Flymaskinene fra 2008 
Tjenesten hadde opprinnelig to helikoptre. Det ene var leaset av britisk politi, og hadde tredje mest akkumulert gangtid i verden for denne helikoptertypen. Det ble tilbakelevert i 2019, og under flyvningen til Storbritannia krenket helikopteret svensk luftrom, hvilket medførte at Sveriges utenriksdepartement reagerte med en diplomatisk note.

 LN-OCB (EC 135 T2, leaset fra West Yorkshire Police) Tilbakelevert i juni 2019.
 LN-OCP (EC 135 T2, eiet av Justis- og beredskapsdepartementet) Ble i januar 2021 montert ved Norsk Luftfartsmuseum

Flymaskinene fra 2019 
I september 2016 kunngjorde justis- og beredskapsminister Anders Anundsen at Erna Solbergs regjering ville fremme forslag til Stortinget om innkjøp av to nye, større helikoptre til politiet. Den 12. juli 2017 ble Leonardo AW169 valgt som nytt politihelikopter. Den 14. august 2017 bestilte Politidirektoratet tre helikoptre. To av dem ble levert i juni 2019. Disse er malt i «anonyme» farger for ikke å bli oppdaget.

De forrige helikoptrene hadde en utholdenhet på cirka to timer før de måtte lande og fylle drivstoff. AW169 klarer cirka det dobbelte. Det er i stand til å flytte 750 kg nyttelast 250 nautiske mil. Med større rekkevidde og transportkapasitet vil helikoptertjenesten lettere kunne understøtte politidistriktene når det trengs innsatspersonell. AW169 har klassens største kabin, med plass til å frakte seks tjenestefolk med utrustning, og klassens største skyvedører (1,6 meter brede) som blant annet er en fordel dersom helikopteret skal brukes som ildstøtteplattform for skarpskyttere.

De tre helikoptrene har en samlet pris på 313 millioner kroner, mens kontrakten inkludert ti års drift og vedlikehold er verdt cirka 670 millioner kroner. Det er i tillegg inngått opsjonsavtale på ytterligere tre maskiner.

Se også
 Redningshelikoptertjenesten
 Luftambulansetjenesten
 Polisflyget
 National Police Air Service

Referanser

Eksterne lenker
  Rapport fra 22. juli-kommisjonen som beskriver tjenestens oppbygging og historie

Norsk politi
Norsk luftfart